Un turist căutat timp de trei zile pe munte a fost găsit acasă. Reacția salvamontiștilor.
Un turist rătăcit între Piatra Arsă şi Sinaia a fost găsit, după 3 zile de căutări disperate, acasă. "Noi nu mai putem spune nimic, astfel de situaţii depăşesc capacitatea noastră de înţelegere…", spun salvamontiştii.
Turistul a dispărut sâmbătă pe traseul Piciorul Pietrei Arse, iar căutările acestuia au fost reluate luni dimineaţă.La căutările tânărului de 36 de ani rătăcit au participat 18 salvamontişti din Prahova, Sinaia şi Buşteni, 6 pompieri şi 3 jandarmi."După 3 zile de căutari, zi şi noapte, de la apelul de urgenţă lansat de cel cu probleme, după un efort deosebit a zeci de salvatori, după resurse umane, materiale şi financiare consumate, abia acum cel dispărut a binevoit să îşi pornescă telefonul şi astfel să aflăm că el se afla bine mersi la domiciliu. Noi nu mai putem spune nimic, astfel de situaţii depăşesc capacitatea noastră de înţelegere…", anunţă Serviciul Naţional Salvamont.Luna trecută, un turist ceh care se rătăcise pe munte și fusese dat dispărut a fost căutat inclusiv cu elicopterul, pentru ca, într-un final, să fie găsit în gara din Brașov.